Universis presentes litteras inspecturis, nos frater Guido humilis abbas Corbigniacensis totusque ejusdem loci conventus salutem in eo qui salus est omnium et protector. Notum facimus quod nos monasterii nostri Corbigniacensis necnon et prioratus Sancti Georgii de Anlesiaco, ad nostrum monasterium Corbigniacense predictum immediate spectantis, utiliora in posterum providentes et eisdem deliberatione previa procurantes quod amplius est profuturum, super contencione seu discordia quondam suborta inter nos, nomine predicti nostri prioratus Sancti Georgii de Anlesiaco, ex una parte, et nobilem virum Hugonem de Perreria, dominum Anlesiaci, militem, nobilem mulierem dominam Ysabellam ejus uxorem, Guillermum de Billiaco, domicellum, et domicellam Johannetam ejus uxorem, filiam defuncti nobilis viri Hugonis, quondam domini Anlesiaci, militis, et dicte domine Ysabelle, necnon et Hugoninum filium dicti defuncti domini Hugonis et domine supradicte, pro se et pro Gaufrido et Johanne fratribus suis, annis minoribus, ex altera, super eo quod nos, prioratus nostri predicti nomine, dicebamus contra predictos Hugonem, Ysabellam, Guillermum, Johannetum, Hugoninum et fratres suos, quod ipsi vel eorum predecessores levaverant seu levari fecerant stagnum de Anlesiaco seu calceyam dicti stagni alcius quam solebat esse, nec reddiderant seu assignaverant predicto prioratui elemosinas predecessorum suorum in dicto prioratu sepultorum, videlicet Hugonis de Varigni militis, ejus uxoris, Gaufridi, domicelli, filii predicti Hugonis, impediebantque quominus prior prioratus predicti gaudere et pacifice justitia sua de Sancto Georgio, propter que omnia nos prior dicti loci et etiam homines dicti prioratus dampna non modica sustineramus cum jamdictis Hugone, Ysabella, Guillermo, Johanneta et Hugonino pro se et suis fratribus supradictis, diligenti deliberatione prehabita composuimus amicabiliter in hunc modum: videlicet quod prioratus Sancti Georgii predictus et villa Sancti Georgii est in bona custodia seu garda domini de Anlesiaco; verumtamen omnis justitia, tum in dicto prioratu, tum in dicta villa, tum de falso poto, tum de omnibus rebus que ad justitiam pertinent, excepto eo quod est ipsius domini ligium, remanet prioratui supradicto. Si autem aliquis pro aliquo crimine captus fuerit ibidem, idem criminosus debet judicari in curia prioris dicti loci qui pro tempore fuerit, et postea debet tradi domino Anlesiaci qui pro tempore fuerit puniendus, cum vestibus in quibus captus fuerit, non etiam alienis. In territorio autem Sancti Georgii neque prior Sancti Georgii neque dominus Anlesiaci ponent bladarium, sed prior habebit servientem suum qui, si ceperit aliquos delinquentes seu forefacientes in ipso terragio, levabit ab ipso delinquente estimacionem seu valorem dampni illati, neque prior dicti loci neque dominus Anlesiaci habebunt aliquid pro emenda; item, quod dominus Anlesiaci vendet seu vendi faciet bannum suum mense aprili, priorque Sancti Georgii et ejus homines vina sua seu vinum suum non poterunt vendere ipso mense in tota villa Sancti Georgii supradicta. Prior vero Sancti Georgii, qui pro tempore fuerit, tempore nundinarum medie quadragesime et sancti Georgii tam in vigilia quam in die dictarum nundinarum habebit, tam apud Sanctum Georgium quam apud Anlesiacum, ubicunque dicte ferie se extendant, omnem et plenam justiciam, excepto exercitio justicie criminosi per ipsius prioris curiam judicati, quem criminosum debent gentes dicti prioris tradere judicatum domino Anlesiaci vel gentibus suis cum vestibus in quibus captus fuerit, prout superius est divisum, predictusque dominus debet persolvere annuatim predicto priori quinque solidos censuales de molendino stagni superius nominati; item et quod supradicte nundine medie quadragesime et sancti Georgii que consueverant esse communiter apud Anlesiacum et in villa Sancti Georgii ultra aquam versus Sanctum Georgium, nec vendetur aliquid nec emetur diebus ipsarum nundinarum pretextu ipsarum nundinarum apud Anlesiacum ultra aquam a parte ville Anlesiaci, dominusque Anlesiaci qui pro tempore fuerit tenebitur compellere omnes venientes ad ipsas nundinas transire ultra aquam a parte Sancti Georgii, quod nisi faceret, prior dicti loci haberet omnem jurisdictionem et plenam justiciam super omnes ad dictas nundinas venientes in vigilia et in die dictarum nundinarum, tam in terra dicti prioris quam in terra domini supradicti ubicunque predicte nundine se extendant; post nundinas vero omni tempore prior habebit jurisdictionem et plenam justiciam in tota terra sua: hoc excepto quod est ipsius domini ligium et excepto criminoso quem idem prior semper debet dicto domino reddere judicatum cum vestibus in quibus captus fuerit prout superius est divisum. Nos vero predictus abbas et ille qui pro tempore fuerit abbas Corbigniacensis tenebimur annuatim interesse apud Anlesiacum in prioratu Sancti Georgii in vigilia, festo et crastino omnium sanctorum et personaliter in dicto prioratu morari donec processio et missa fuerint celebrate, nisi legitimo detenti fuerimus impedimento, in quo casu tenebimur mittere ad dictum prioratum duos vel tres de honestis personis nostre abbacie, qui in vigilia, die et crastino festi omnium sanctorum intererunt in dicto prioratu donec processio et missa fuerint celebrate. Si autem nos abbas predictus vel ille qui pro tempore fuerit abbas Corbigniacensis, non legitimo impedimento detenti, non fecerimus specificata superius et expressa, tenebimur reddere domino Anlesiaci sexaginta solidos turonensium nomine pene. Si vero legitimo impedimento detenti, duos vel tres de honestis personis nostre abbacie Corbigniacensis ad dictum prioratum non miserimus, tenebimur reddere domino Anlesiaci sexaginta solidos nomine pene pro quolibet deffectu. Dominus vero Anlesiaci qui pro tempore fuerit debet esse ad dictum festum annuatim, et si ad dictum festum non fuerit dictus dominus tenebitur nobis reddere sexagenta solidos nomine pene pro quolibet defectu, et si dictus dominus ad dictum festum fuerit, tenebitur ad matutinas venire, et nos dictus abbas debemus mittere prefato domino in vigilia dicti festi unas botas (sic), quod nisi fecerimus ipse dominus poterit habere seu levare quinque solidos pro eisdem; si vero dictus dominus ad dictum festum non venerit anno sequenti, non habebit dictas botas, et si licenciatus a nobis ad matutinas non venerit, nichilominus habebit dictas botas. Dicti vero dominus Hugo, domina Ysabella ejus uxor, Guillermus de Biliaco, Johanneta ejus uxor et Hugoninus pro se et aliis fratribus suis donaverunt et quittaverunt perpetuo penitus et precise nobis et nostro prioratui supradicto pro elemosinis antecessorum suorum et pro levatione dicti stagni et pro aliis dampnis nobis et hominibus nostris illatis et in recompensationem ipsorum dampnorum totum tenementum suum quod dicitur tenementum Layras ubicumque sit et vineam quam emerat dictus Hugo dominus de Anlesiaco, miles defunctus, de dicto tenemento, necnon jus quod habebant in filiis, heredibus ac posteritatibus eorumdem, cum omnimodo jure et justicia que in predicto tenemento habebant vel habere poterant, excepto, ut dictum est, criminoso, et excepta de dicto tenemento quadam oschia que sita est retro domum curati de Anlesiaco, de qua oschia tenebantur reddere nobis escambium. Prior vero Sancti Georgii de Anlesiaco debet celebrare annuatim in prioratu suo predictorum antecessorum anniversarium et dicti Hugonis quondam domini [Anlesiaci] et dicte domine Ysabelle ejus uxoris cum tredecim presbiteris, et debet eis dare ad prandendum et unicuique duodecim denarios post prandium, et predicti domini vel ille qui pro tempore fuerit dominus Anlesiaci debet reddere et solvere dicto priori sexaginta solidos Nivernensis monete die martis post festum sancti Martini hyemale pro dictis anniversariis, ut supra scriptum est, faciendis. Ejusmodi compositionem quantum ad nos pertinet nos ratam et gratam habentes eandem et etiam acceptantes, promittimus bona fide inviolabiliter observare et facere a priore dicti prioratus firmiter observari, nec contra eandem venire ullo unquam tempore in futurum nos et nostros ac dicti prioratus successores quo ad hec obligando. Renunciamus enim quoad eadem exceptioni enormis lesionis, alienationis et distractionis illicite omnique privilegio nobis seu nostro ordini indulto et etiam indulgendo, beneficio restitutionis in integrum actionique in factum de dolo, conditioni sine causa et ob causam et omnibus actionibus et exceptionibus facti et juris que contra presentes litteras possent dici necnon omni juri canonico et civili. In cujus rei memoriam et testimonium presentibus litteris sigilla nostra duximus apponenda. Datum anno Domini M.CC.LXX tercio die martis post dominicam in ramis palmarum.